ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - ΆΣΚΗΣΗ ΤΟΥ ΔΙΚΑΙΩΜΑΤΟΣ ΠΡΟΑΙΡΕΣΗΣ ΓΙΑ ΑΠΟΚΤΗΣΗ ΚΥΡΙΟΤΗΤΑΣ ΣΤΙΣ ΕΜΦΥΤΕΥΤΙΚΕΣ ΣΥΜΒΑΣΕΙΣ ΠΟΥ ΕΧΕΙ ΣΥΝΑΨΕΙ Η ΕΠΙΤΡΟΠΗ ΣΤΟ ΠΛΑΙΣΙΟ ΤΗΣ ΠΟΛΙΤΙΚΗΣ ΑΚΙΝΗΤΩΝ ΠΟΥ ΑΚΟΛΟΥΘΕΙ ΣΤΗΝ ΠΕΡΙΦΕΡΕΙΑ ΤΩΝ ΒΡΥΞΕΛΛΩΝ

Οι Βρυξέλλες είναι μία από τις έδρες των Ευρωπαϊκών Οργάνων, και ειδικότερα έδρα της Επιτροπής, όπου κατέχει σήμερα 63 ακίνητα. Για τα περισσότερα από αυτά έχει συναφθεί σύμβαση μίσθωσης. Αυτό το καθεστώς του μισθωτή, ωστόσο, δεν συμβιβάζεται με την αναγκαία συνέχεια της παρουσίας των υπηρεσιών της Επιτροπής. Συνεπάγεται επίσης συχνές διαπραγματεύσεις με τους ιδιοκτήτες των ακινήτων, οι οποίοι εκμεταλλεύονται την αδυναμία γεωγραφικής μετακίνησης της έδρας της Επιτροπής και προσπαθούν να επιβάλλουν τους όρους τους. Το καθεστώς του μισθωτή αντιπροσωπεύει επίσης ένα πρόσθετο δημοσιονομικό κόστος σε σχέση με το κόστος που θα βάρυνε την Επιτροπή, εάν αυτή μπορούσε να αγοράσει τα ακίνητα που κατέχει.

Λαμβάνοντας υπόψη τους ανωτέρω παράγοντες, η Επιτροπή εξέτασε άλλες συμβατικές δυνατότητες που της επιτρέπουν να θεραπεύσει τα μειονεκτήματα αυτά.

Έτσι, στη διάρκεια των τελευταίων ετών, η Επιτροπή συνήψε 18 συμβάσεις κτητικής εμφύτευσης, οι οποίες αντιπροσωπεύουν ετήσια τιμαριθμικά αναπροσαρμοσμένη δημοσιονομική επιβάρυνση περίπου 75 εκατ. EUR (αριθμός που προβλεπόταν για το τέλος του 2002) σε συνολικό προϋπολογισμό ύψους 150 εκατ. EUR. Το εμβαδόν που καλύπτει αυτό το είδος σύμβασης αντιπροσωπεύει σήμερα το 38% του εμβαδού γραφείων που κατέχει η Επιτροπή και θα αντιπροσωπεύει το 57% του εμβαδού μετά την επιστροφή στο Berlaymont.

Ακολουθώντας τα άλλα ευρωπαϊκά θεσμικά όργανα και εν απουσία άλλων λύσεων, όπως ο δανεισμός στις χρηματοπιστωτικές αγορές, η Επιτροπή προτίθεται να εξακολουθήσει να εφαρμόζει αυτή τη συμβατική λύση για τα περισσότερα (με ανώτατο όριο περίπου το 80% του εμβαδού που καταλαμβάνει) από τα ακίνητα που κατέχει.

Πράγματι, οι συμβάσεις αυτές, βελγικού δικαίου, έχουν τα ακόλουθα πλεονεκτήματα:

* είναι μακροχρόνιες (τουλάχιστον 27 έτη) και εξασφαλίζουν έτσι στην Επιτροπή κάποια σταθερότητα,

* το ποσό των τελών είναι κατώτερο από το μίσθωμα που θα καταβαλλόταν σε περίπτωση μίσθωσης, αν και η οικονομία αυτή αντισταθμίζεται εν μέρει από τη δημοσιονομική επιβάρυνση που συνδέεται με τις βαρειές εργασίες συντήρησης των ακινήτων,

* προβλέπουν την ευχέρεια της Επιτροπής να ασκήσει, πριν από τη λήξη της σύμβασης, δικαίωμα προαίρεσης για την απόκτηση της κυριότητας, δίνοντας της έτσι τη δυνατότητα να καταστεί, χωρίς σημαντικό πρόσθετο κόστος, οριστικά κύριος του συγκεκριμένου ακινήτου. Έως ότου ασκηθεί το εν λόγω δικαίωμα προαίρεσης, το υποκείμενο του κτιρίου έδαφος παραμένει εις χείρας του ιδιοκτήτη,

* επιτρέπουν στην Επιτροπή να χρησιμοποιεί το ακίνητο με βάση τα δικά της κριτήρια και σύμφωνα με τις δικές της ανάγκες,

* απολαύουν ειδικού φορολογικού καθεστώτος έναντι της βελγικής Διοίκησης, το οποίο τις απαλλάσσει ειδικότερα από την καταβολή του φόρου ακίνητης περιουσίας.

Αντίθετα, εξακολουθεί να υπάρχει το μειονέκτημα ότι η πτώχευση ή η παύση πληρωμών του ιδιοκτήτη, με τον οποίο έχει συναφθεί η σύμβαση εμφύτευσης, θα μπορούσε να έχει ως συνέπεια να μη μπορέσει η Επιτροπή να καταστεί κύριος των κτιρίων, για τα οποία θα έχουν πληρωθεί εμφυτευτικά τέλη στη διάρκεια των 27 αυτών ετών. Αυτό θα προέκυπτε από την αδυναμία να αντιτάξει η Επιτροπή έναντι του τρίτου (αντισυμβαλλομένου) του πτωχεύσαντος ιδιοκτήτη το δικαίωμα προαίρεσης για την απόκτηση κυριότητας, το οποίο έχει η Επιτροπή βάσει της σύμβασης εμφύτευσης.

Η εξάλειψη του κινδύνου αυτού είναι επομένως άκρως επιθυμητή, καθόσον θα επέτρεπε τη διαφύλαξη των οικονομικών συμφερόντων της Επιτροπής.

Προς τούτο, η Επιτροπή επιθυμεί να πληροφορήσει την αρμόδια για τον προϋπολογισμό Αρχή:

* ότι, σε πρώτη φάση, προτίθεται να ασκήσει το δικαίωμα προαίρεσης για την απόκτηση κυριότητας, το οποίο προβλέπεται στην εμφυτευτική σύμβαση που αφορά τον βρεφονηπιακό σταθμό Palmerston που βρίσκεται στην avenue Palmerston. Το ενδεχόμενο αυτό είχε ήδη αναφερθεί στο σημείωμα των υπηρεσιών της Επιτροπής, το οποίο απέβλεπε στην προηγούμενη ενημέρωση της αρμόδιας για τον προϋπολογισμό Αρχής σχετικά με την μακροχρόνια μίσθωση με δικαίωμα προαίρεσης για την απόκτηση κυριότητας του ακινήτου Palmerston και το οποίο είχε διαβιβαστεί στις 18 Μαρτίου 2002 στον Πρόεδρο της Επιτροπής Προϋπολογισμού του Συμβουλίου και στον Πρόεδρο της Επιτροπής Προϋπολογισμού του Κοινοβουλίου.

* ότι το δημοσιονομικό και χρηματοοικονομικό κόστος της ενέργειας αυτής είναι συμβολικό, καθόσον ισοδυναμεί με 1 EUR και ότι η άσκηση αυτού του δικαιώματος προαίρεσης ουδόλως μεταβάλλει τους οικονομικούς όρους της σύμβασης, διότι η Επιτροπή θα εξακολουθήσει να πληρώνει τα τέλη εμφύτευσης σύμφωνα με τους συμβατικούς όρους κατά την υπόλοιπη διάρκεια της σύμβασης.

*

ΔΗΜΟΣΙΟΝΟΜΙΚΟ ΔΕΛΤΙΟ

Το δημοσιονομικό και χρηματοοικονομικό κόστος της ενέργειας αυτής είναι συμβολικό, καθόσον ισοδυναμεί με 1 EUR και η άσκηση αυτού του δικαιώματος προαίρεσης ουδόλως μεταβάλλει τους οικονομικούς όρους της σύμβασης, διότι η Επιτροπή θα εξακολουθήσει να πληρώνει τα τέλη εμφύτευσης σύμφωνα με τους συμβατικούς όρους κατά την υπόλοιπη διάρκεια της σύμβασης.

Η άσκηση του δικαιώματος προαίρεσης για την απόκτηση της κυριότητας εξαλείφει κάθε κίνδυνο σε περίπτωση πτώχευσης του ιδιοκτήτη και επιτρέπει τη διαφύλαξη των οικονομικών συμφερόντων της Επιτροπής.

Σχετικό κονδύλιο του προϋπολογισμού : A 02000-C1-OIB Μισθώματα και τέλη εμφύτευσης